Børstebiller

Børstebiller (Dasytidae) er en artsrik familie av biller som man gjerne finner på blomster. De er stort sett små til middels store, avlange biller, ofte metallisk fargede, med kroppen dekket av lange, utstående hår. De voksne billene er mer eller mindre altetende, larvene er rovdyr.


== Utseende ==
Små til middelsstore (1 – 10 mm), avlange biller, de ulike kroppsdelene (hode, bryst og bakkropp) tydelig avsnørt fra hverandre. De fleste har kroppen dekket av lange, utstående hår. Mørke, gjerne med metallglans, mange har røde flekker eller bånd. Hodet er forholdsvis stort og bredt, antennene er middels lange, av varierende form, 10- eller 11-leddete. Brystskjoldet (pronotum)er mer eller mindre firkantet sett ovenfra. Underfamilien blærebiller (Malachiinae) har oppblåsbare, røde blærer under sidekanten ved forhjørnene. Dekkvingene er gjerne forholdsvis myke, mer eller mindre parallellsidige og ofte tvert avbrutt bak slik at de bakerste bakkroppsleddene stikker ut. Beina er forholdsvis lange, lårene er noe fortykkede, leggene og føttene slanke. Det ytterste fotleddet har forholdsvis store klør som ofte har en tann ved roten. Hos noen arter finnes det en oppblåbar blære ytterst på foten. Bakkroppen hos blærebillene har oppblåsbare, røde blærer på sidene.


== Levevis ==
Larvene er rovdyr og kan finnes i jord, blant løvstrø og under barken på døde trær, også i andre habitater. De voksne billene, som spiser blant annet pollen og små insekter, treffer man ofte på åpne blomster, for eksempel skjermplanter. Blærebille-arten Malachius aeneus, som har blitt innført fra Europa til Nord-Amerika, har blitt mistenkt for å gjøre skade på hvete. Dette er neppe riktig, mye tyder på at den tvert imot er et nyttedyr da den spiser glansbiller (Meligethes spp., Nitidulidae) som blir regnet som skadelige.


== Karakteristiske grupper ==
Blærebiller (Malachiinae) kan lett kjennes på at de har røde blærer på sidene av brystskjoldet og bakkroppen. Disse kan blåses opp, trolig som en advarsel overfor rovdyr om at billene er giftige eller smaker vondt. De blir ofte regnet som en egen familie, Malachiidae. Artene i slekten Malachius er middels store, kraftig hårete, grønnlig eller blålig metalliske, med rødoransje flekker på dekkvingespissene, disse kan dekke det meste av dekkvingene. To arter i Norge. Slekten Anthocomus omfatter små, svarte arter med påfallende røde tverrbånd på dekkvingene. Tre arter i Norge. Cordylepherus viridis er en ganske vanlig, ensfarget metallisk art.
Artene i slekten Dasytes er ganske små, mørke med en matt (blyaktig) metallglans, og påfallende dekket av lange, mørke, utstående hår.
Dolichosoma lineare er lang og slank (pinneformet), matt metallgrønn, og dekkvingene har tydelige lengderibber. Ulikt de fleste andre artene har den ikke påfallende utstående hår.
Gruppen Prionocerinae blir ofte regnet som en egen familie. Den omfatter noen få, ganske store, slanke arter som lever i tropene. Av utseende ligner de på bløtbukker (Oedemeridae), men kan skilles på disse på at de har mange lange, utstående hår.


== Systematisk inndeling / norske arter ==

Underfamiliene blærebiller (Malachiinae) og Prionocerinae blir ofte regnet som egne familier.

Ordenen biller, Coleoptera
Underordenen Polyphaga
Gruppen (infraorden) Cucujiformia
Overfamilien gnag- og maurbiller, Cleroidea
Familien børstebiller, Dasytidae
Underfamilien klobørstebiller, Rhadalinae
Slekten Aplocnemus Stephens, 1830  – tre arter i Norge:
Aplocnemus impressus (Marsham, 1802)
Aplocnemus nigricornis (Fabricius, 1792)
Aplocnemus tarsalis (Sahlberg, 1822)
Slekten Trichoceble Thomson, 1859  – to arter i Norge:
Trichoceble floralis (Olivier, 1790)
Trichoceble memnonia (Kiesenwetter, 1861)
Underfamilien børstebiller (Dasytinae)
Slekten Dasytes Paykull, 1799 – seks arter i Norge:
Dasytes aerosus Kiesenwetter, 1867
Dasytes cyaneus (Fabricius, 1775)
Dasytes fusculus (Illiger, 1801)
Dasytes niger (Linnaeus, 1761)
Dasytes obscurus Gyllenhal, 1813
Dasytes plumbeus (Müller, 1776)
Psilothrix viridicoeruleus (Geoffroy, 1785) - funnet i Sverige og Danmark, men ikke i Norge
Dolichosoma lineare (Rossi, 1792)
Underfamilien blærebiller, Malachiinae
Charopus graminicola (Dejean, 1833)
Ebaeus lapplandicus Evers, 1993
Nepachys cardiacae (Linnaeus, 1761)
Cordylepherus viridis (Fabricius, 1787)
Slekten Axinotarsus Motschulsky, 1854  – to arter i Norge:
Axinotarsus ruficollis (Olivier, 1790)
Axinotarsus pulicarius (Fabricius, 1775)
Slekten Malachius Fabricius, 1775  – to arter i Norge:
Malachius aeneus (Linnaeus, 1758)
Malachius bipustulatus (Linnaeus, 1758)
Slekten Anthocomus Erichson, 1840  – tre arter i Norge:
Anthocomus rufus (Herbst, 1784)
Anthocomus fasciatus (Linnaeus, 1758)
Anthocomus equestris (Fabricius, 1781)
Underfamilien Prionocerinae
Underfamilien Gietellinae


== Referanser ==


== Eksterne lenker ==
(en) Børstebiller – oversikt og omtale av artene i WORMS-databasen 
(en) Børstebiller i Encyclopedia of Life 
(en) Børstebiller i Global Biodiversity Information Facility 
(en) Børstebiller hos Fauna Europaea 
(en) Børstebiller hos Fossilworks 
(en) Børstebiller hos Fossilworks 
(en) Børstebiller hos ITIS 
(en) Børstebiller hos NCBI 
(en) Kategori:Melyridae – bilder, video eller lyd på Wikimedia Commons 
Melyridae – detaljert informasjon på Wikispecies 
Bilde av Dolichosoma lineare


== Kilder ==
Silfverberg, H. 1992. Enumeratio Coleopterorum Fennoscandiae, Daniae et Baltiae (Liste over Nordens biller). Helsinki.